অবরুদ্ধ বিএনপি কার্যালয়  ৪৮ ঘণ্টা হরতালের দ্বিতীয় দিন গতকালও আগের দিনের মতোই বিএনপির কেন্দ্রীয় কার্যালয় ঘিরে রেখেছে পুলিশ। কার্যালয়ের ভেতরে কাউকে ঢুকতে  কিংবা বের হতে দিচ্ছে না। সাংবাদিকরা ঢুকতেও পরিচয়পত্র দেখতে চাইছে পুলিশ। রাতে নয়াপল্টনে হোটেল ভিক্টরিতে অবস্থান করা দলের ভারপ্রাপ্ত মহাসচিব মির্জা ফখরুল ইসলাম আলমগীর, স্থায়ী কমিটির সদস্য নজরুল ইসলাম খান সকাল সাড়ে ৬টায় কার্যালয়ের সামনে আসেন। কার্যালয়ের ভেতরে অবস্থান করা যুগ্ম মহাসচিব রিজভী আহমেদ সকাল ৬টার দিকে নিচে নেমে আসেন। তবে এদের কেউই পুলিশের ব্যূহ ভেদ করে রাস্তায় নামতে পারেননি। দলের ভারপ্রাপ্ত মহাসচিব মির্জা ফখরুল ইসলাম আলমগীরসহ কয়েকজন কেন্দ্রীয় নেতা কার্যালয়ে রয়েছেন। নয়াপল্টনে দলীয় কার্যালয়ে পুলিশি  বেষ্টনীর মধ্যে থেকে বিএনপির ভারপ্রাপ্ত মহাসচিব মির্জা ফখরুল ইসলাম আলমগীর বলেছেন, আপনারা দেখেছেন, কিভাবে আমরা অবরুদ্ধ হয়ে আছি। সরকার বিরোধী দলকে সভা-সমাবেশ এবং রাস্তায় দাঁড়াতে দিচ্ছে না। দেশে যে গণতন্ত্র নেই, এটা তারই নমুনা। স্থায়ী কমিটির সদস্য নজরুল ইসলাম খান বলেন, আমাদের কয়েকজনকে কয়েক শ পুলিশ ঘিরে রেখেছে। একটি রাজনৈতিক দলের কার্যালয়ের এই অবস্থা! এর অর্থ দেশে গণতন্ত্র নেই। এভাবে গণতন্ত্রকে অবরুদ্ধ করে রাখা হয়েছে।